Document ID: 31998D2119

EUROOPAN PARLAMENTIN JA NEUVOSTON PÄÄTÖS N:o 2119/98/EY,
tehty 24 päivänä syyskuuta 1998,
tartuntatautien epidemiologisen seurannan ja valvonnan verkoston perustamisesta yhteisöön
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 129 artiklan,
ottavat huomioon komission ehdotuksen (1),
ottavat huomioon talous- ja sosiaalikomitean lausunnon (2),
ottavat huomioon alueiden komitean lausunnon (3),
noudattavat perustamissopimuksen 189 b artiklassa määrättyä menettelyä (4), ottaen huomioon sovittelukomitean 27 päivänä toukokuuta 1998 hyväksymän yhteisen ehdotuksen,
sekä katsovat, että
(1) tautien ja erityisesti laajalle levinneiden vaarallisten sairauksien ehkäisy on etusijalla yhteisön toiminnassa ja edellyttää jäsenvaltioiden välistä kokonaisvaltaista ja yhteensovitettua lähestymistapaa,
(2) Euroopan parlamentti on päätöslauselmassaan Maastrichtin jälkeisestä kansanterveyspolitiikasta (5) pyytänyt komissiota luomaan rajat ylittävän verkoston valmistelemaan käyttökelpoiset määritelmät ilmoitusvelvollisuuden alaisista taudeista ja kokoamaan, pitämään ajan tasalla, analysoimaan ja levittämään jäsenvaltioiden tietoja kyseisistä taudeista ja tekemään yhteistyötä näillä aloilla kansallisten ja kansainvälisten elinten kanssa,
(3) neuvosto totesi yhteisön kansanterveyden alan toimintakehyksestä 2 päivänä kesäkuuta 1994 annetussa päätöslauselmassaan (6), että tällä hetkellä painopistealueena on pidettävä erityisesti tartuntatauteja,
(4) neuvosto katsoo 13 päivänä joulukuuta 1993 tehdyissä päätelmissään (7), että on tarpeen luoda yhteisön tasolla tartuntatautien seurannan ja valvonnan verkosto, jonka päätarkoituksena on kerätä jäsenvaltioiden seurantaverkostoista peräisin olevia tietoja,
(5) näissä samoissa päätelmissä neuvosto kehottaa komissiota kiinnittämään yhteisön kansanterveyden alan toimintakehystä koskevissa ehdotuksissaan erityistä huomiota epidemiologisen verkoston toteuttamiseen yhteisössä siten, että otetaan huomioon yhteisössä ja jäsenvaltioissa nykyisin käytössä olevat menettelyt ja järjestelmät ja varmistetaan tietojen vertailtavuus ja yhteensopivuus,
(6) neuvosto ja neuvostossa kokoontuneet terveysministerit korostivat tartuntatautien valvonnasta ja seurannasta 13 päivänä marraskuuta 1992 annetussa päätöslauselmassaan (8), että on syytä parantaa yhteisön sisällä jäsenvaltioiden välisten tartuntatautien seurantaverkostojen kattavuutta ja tehokkuutta (mukaan lukien tietoverkot) ja että on syytä ylläpitää, luoda tai vahvistaa yhteensovittamista niiden välillä tartuntatautipesäkkeiden seuraamiseksi, silloin kun tällä voidaan tehostaa nykyisiä toimenpiteitä,
(7) neuvosto ja neuvostossa kokoontuneet terveysministerit korostivat samassa päätöslauselmassa, että on tärkeää koota yhteen jäsenvaltioiden tiedot harvinaisista ja vakavista taudeista, joiden epidemiologinen tutkimus vaatii laajaa näytteidenottoa,
(8) neuvosto ja neuvostossa kokoontuneet terveysministerit kehottivat samassa päätöslauselmassa komissiota tutkimaan, onko syytä tehdä joitain asianmukaisia ensisijaisia ehdotuksia tartuntatautien valvonnan ja seurannan alalla, käyttäen perusteena muun muassa niiden kustannusten ja hyödyn arvioitua suhdetta,
(9) toissijaisuusperiaatteen mukaisesti yhteisö ei voi toteuttaa uusia toimenpiteitä alalla, joka ei kuulu yhteisön yksinomaiseen toimivaltaan, kuten tartuntatautien epidemiologinen seuranta ja valvonta, muulloin kuin siinä tapauksessa, että suunnitellun toiminnan tavoitteet voidaan sen laajuuden ja vaikutusten takia paremmin toteuttaa yhteisön kuin jäsenvaltioiden tasolla,
(10) jäsenvaltioiden tartuntatautien epidemiologisen seurannan tason ja tarpeiden erilaisuuden vuoksi on tarpeen perustaa yhteisön tasolla pysyvä verkosto vastaamaan näihin tarpeisiin,
(11) terveyden alalla toteutettavien toimenpiteiden yhteydessä on otettava huomioon muut yhteisön kansanterveyden alalla toteuttamat toimet tai toimet, joilla on vaikutusta kansanterveyteen,
(12) tämän päätöksen nojalla toteutettavista toimenpiteistä päätetään ilman minkäänlaista jäsenvaltioiden lakien tai asetusten yhdenmukaistamista,
(13) aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla vuosiksi 1996-2000 29 päivänä maaliskuuta 1996 tehty Euroopan parlamentin ja neuvoston päätös 647/96/EY (9) sisältää useita yhteisön toimia, joilla pyritään erityisesti eräiden tartuntatautien seurannan ja valvonnan verkoston perustamiseen ja kehittämiseen, näiden tartuntatautien varhaiseen toteamiseen sekä kenttäepidemiologien koulutuksen edistämiseen,
(14) yhteistyötä toimivaltaisten kansainvälisten järjestöjen ja erityisesti Maailman terveysjärjestön kanssa olisi edistettävä erityisesti tautiluokituksen osalta, mukaan lukien asianmukaisen kielen ja teknologian käyttö,
(15) yhteistyötä kolmansien maiden kanssa olisi tuettava, erityisesti vakavien tartuntatautien ilmaantuessa tai levitessä uudelleen,
(16) viimeaikainen vakavien tartuntatautien ilmaantuminen tai uudelleen leviäminen on osoittanut, että hätätilanteissa komission on saatava nopeasti kaikki sovitun tutkimusmenetelmän mukaisesti kerätyt tarvittavat tiedot ja tulokset,
(17) väestön suojelun takaamiseksi hätätilanteissa jäsenvaltioiden on vaihdettava keskenään viipymättä tarpeelliset tiedot yhteisön verkostoa käyttäen; kansanterveyden suojelua on aina pidettävä ensisijaisena,
(18) tiettyjä eläimissä ja eläinperäisissä tuotteissa esiintyviä zoonooseja ja zoonoosien aiheuttajia koskevista suojatoimenpiteistä elintarvikkeista aiheutuvien tartunta- ja myrkytyspesäkkeiden ehkäisemiseksi 17 päivänä joulukuuta 1992 annetun neuvoston direktiivin 92/117/ETY (10) säännöksiä sovelletaan myös ihmiseen tarttuvia zoonooseja koskeviin tietoihin; kyseisessä direktiivissä säädetään tiettyihin zoonooseihin ja zoonoosien aiheuttajiin liittyvien tietojen keruu- ja välitysmenetelmästä,
(19) tartuntatautien epidemiologisen seurannan ja valvonnan verkoston perustaminen yhteisön tasolla edellyttää ehdottomasti yksilöiden suojelemiseksi laaditun lainsäädännön noudattamista henkilötietojen käsittelyn osalta sekä järjestelyjä, joilla tällaisten tietojen luottamuksellisuus ja turvallisuus taataan; Euroopan parlamentti ja neuvosto ovat antaneet tätä koskevan direktiivin 95/46/EY (11),
(20) hallintojen väliseen telemaattiseen tietojenvaihtoon (HVT) yhteisössä (12) liittyvät yhteisön hankkeet sekä G7-maiden hankkeet olisi sovitettava tiiviisti yhteen yhteisön tartuntatautien epidemiologisen seurannan ja valvonnan alan toimenpiteiden toteuttamisen kanssa,
(21) alan kansainvälisen yhteistyön edistämisek.si on ponnisteltu erityisesti Yhdysvaltojen kanssa toteutettavan yhteisen toimintaohjelman yhteydessä,
(22) hätätilanteessa on tärkeää, että kansalliset toimivaltaiset tahot ja/tai viranomaiset lujittavat yhteistyötään erityisesti laboratorionäytteiden tunnistamisen alalla,
(23) mahdollisesti toteutettavat yhteisön menettelyt, joilla pyritään nopeaan tiedonvaihtoon, eivät vaikuta jäsenvaltioiden kahden- tai monenvälisistä sopimuksista tai yleissopimuksista johtuviin oikeuksiin ja velvollisuuksiin,
(24) on tarpeen määritellä menettely, jonka tarkoituksena on edistää jäsenvaltioiden välillä sellaisten toimenpiteiden yhteensovittamista, joita ne voivat päättää toteuttaa tartuntatautien leviämisen hallitsemiseksi; näiden toimenpiteiden toteuttaminen ja täytäntöönpano kuuluvat jäsenvaltioiden yksinomaiseen toimivaltaan,
(25) on tärkeää, että komissio huolehtii yhteisön verkoston toteuttamisesta läheisessä yhteistyössä jäsenvaltioiden kanssa; tätä varten on tarpeen säätää menettelystä, jonka avulla jäsenvaltiot voivat osallistua täysimääräisesti verkoston toteuttamiseen,
(26) verkoston toiminnasta yhteisön tasolla mahdollisesti aiheutuvat kustannukset pitäisi kattaa yhteisön varoista ja/tai asiaa koskevista yhteisön ohjelmista,
(27) jäsenvaltioiden on itse rahoitettava verkoston toiminnasta kansallisella tasolla mahdollisesti aiheutuvat kustannukset, jollei yhteisön säännöksissä tästä muuta säädetä, ja
(28) Euroopan parlamentti, neuvosto ja komissio ovat sopineet 20 päivänä joulukuuta 1994 yhteistoimintatavasta perustamissopimuksen 189 b artiklassa (13) tarkoitetun menettelyn mukaisesti annettujen säädösten täytäntöönpanomenettelyssä,
OVAT TEHNEET TÄMÄN PÄÄTÖKSEN:
1 artikla
Tämän päätöksen tarkoituksena on perustaa yhteisön laajuinen verkosto yhteistyön ja yhteensovittamisen edistämiseksi jäsenvaltioiden kesken komission avulla liitteessä lueteltujen, luokkiin jaettujen tartuntatautien ehkäisyn ja valvonnan tehostamiseksi. Tätä verkostoa käytetään:
- näiden tautien epidemiologiseen seurantaan ja
- varhaisvaroitus- ja reagointijärjestelmänä näiden tautien ehkäisyyn ja valvontaan.
Epidemiologisen seurannan osalta verkosto perustetaan aloittamalla asianmukaisia teknisiä apuvälineitä käyttäen pysyvä tietojenvaihto komission ja niiden tahojen ja/tai viranomaisten välillä, jotka kunkin jäsenvaltion tasolla ja sen alaisuudessa ovat toimivaltaisia kansallisella tasolla ja huolehtivat tartuntatautien epidemiologiseen seurantaan liittyvien tietojen keruusta, sekä määrittelemällä menettelyt asiaankuuluvan seurantatiedon levittämiseksi yhteisön tasolla.
Varhaisvaroitus- ja reagointijärjestelmän osalta verkosto muodostetaan luomalla asianmukaisia apuvälineitä käyttäen komission ja kussakin jäsenvaltiossa niiden toimivaltaisten terveysviranomaisten välinen jatkuva tietojen vaihto, jotka ovat vastuussa yleisen terveyden suojelemiseksi mahdollisesti tarvittavien toimenpiteiden määrittämisestä.
Komissio huolehtii verkoston yhteensovittamisesta yhteistyössä jäsenvaltioiden kanssa.
2 artikla
Tässä päätöksessä tarkoitetaan:
1) "epidemiologisella seurannalla" liitteessä lueteltuihin luokkiin kuuluvia tartuntatauteja koskevien terveystietojen jatkuvaa ja järjestelmällistä keruuta, analyysiä, tulkintaa ja levittämistä, epidemiologiset tutkimukset mukaan luettuna, erityisesti näiden tautien ajallisen ja paikallisen leviämisen seurantaa ja näiden tautien tartuntariskiin vaikuttavien tekijöiden analyysiä asianmukaisten ehkäisy- ja torjuntatoimenpiteiden toteuttamiseksi,
2) "tartuntatautien ehkäisyllä ja valvonnalla" jäsenvaltioiden toimivaltaisten kansanterveysviranomaisten tartuntatautien leviämisen ehkäisemiseksi ja pysäyttämiseksi toteuttamia toimenpiteitä, epidemiologiset tutkimukset mukaan lukien,
3) "yhteisön verkostolla" tartuntatautien epidemiologisen seurannan ja valvonnan verkostoa, eli edellä 1 ja 2 kohdassa tarkoitettujen toimien toteuttamiseksi tarvittavaa tietojenvaihdon järjestelmää.
3 artikla
Yhteisön verkoston tehokkaan toiminnan mahdollistamiseksi epidemiologisessa seurannassa ja yhdenmukaisten tietojen saamiseksi sen puitteissa seuraavat seikat vahvistetaan 7 artiklassa määrättyä menettelyä noudattaen:
a) tartuntataudit, jotka asteittain otetaan yhteisön verkoston piiriin;
b) näiden tautien valintaperusteet ottaen huomioon liitteessä luetellut luokat ja olemassa olevat tautien seurannasta huolehtivat yhteistyöverkostot, joihin voidaan tukeutua;
c) tapausmäärittelyt, erityisesti kliiniset ja mikrobiologiset ominaisuudet;
d) 1 artiklan toisessa kohdassa tarkoitettujen tahojen ja/tai viranomaisten epidemiologisen seurannan puitteissa kerättävien ja välitettävien tietojen luonne ja laji, sekä tavat, joilla nämä tiedot saatetaan vertailukelpoisiksi ja yhteensopiviksi;
e) epidemiologiset ja mikrobiologiset seurantamenetelmät;
f) etenkin hätätapauksissa varsinkin jäsenvaltioiden ulkorajoilla toteutettavia suojelutoimenpiteitä koskevat suuntaviivat;
g) yleisön käyttöön tarkoitettuja tietoja ja toimintaohjeita koskevat suuntaviivat;
h) asianmukaiset tekniset keinot ja menettelyt, joilla tiedot levitetään ja analysoidaan yhteisön tasolla.
4 artikla
Jokaisen 1 artiklan toisessa tai tapauksen mukaan kolmannessa kohdassa tarkoitetun tahon ja/tai viranomaisen on ilmoitettava yhteisön verkostolle:
a) tiedot 3 artiklan a alakohdassa tarkoitettujen tartuntatautitapausten ilmaantumisesta tai uudelleen leviämisestä jäsenvaltiossa, johon kyseinen taho ja/tai viranomainen kuuluu, sekä tiedot sovellettavista valvontatoimenpiteistä;
b) kaikki hyödylliset, sellaisten epidemiatapausten kehittymiseen liittyvät tiedot, joita koskevan tiedon keräämisestä se on vastuussa;
c) tiedot epätavallisten epidemioiden ilmaantumisesta tai uusista tartuntataudeista, joiden alkuperää ei tunneta;
d) kaikki tarpeelliset sen hallussa olevat tiedot:
- liitteessä lueteltuihin tartuntatautiluokkiin kuuluvista tapauksista
- uusista tuntematonta alkuperää olevista tartuntatautitapauksista kolmansissa maissa;
e) tiedot, jotka koskevat olemassa olevia tai ehdotettuja järjestelmiä ja menettelyjä tartuntatautien ehkäisyyn ja valvontaan, erityisesti hätätilanteissa;
f) kaikki asiaa koskevat huomiot, jotka voisivat auttaa jäsenvaltioita sovittamaan yhteen toimintansa tartuntatautien ehkäisyn ja valvonnan osalta, toteutetut torjuntatoimenpiteet mukaan lukien.
5 artikla
Komissio saattaa 3 artiklassa tarkoitetut tiedot 1 artiklassa tarkoitettujen tahojen ja viranomaisten käyttöön. Kunkin tahon/viranomaisen on varmistettava, että 4 artiklan mukaisesti verkostolle ilmoitettavat tiedot toimitetaan viipymättä muille verkostoon osallistuville tahoille/viranomaisille ja komissiolle.
6 artikla
1. Jäsenvaltioiden on yhteisön verkoston kautta saatavien tietojen pohjalta ja yhteistyössä komission kanssa kuultava toisiaan tartuntatautien ehkäisyä ja valvontaa koskevien ponnistelujen yhteensovittamiseksi.
2. Kun jäsenvaltio aikoo toteuttaa tartuntatautien valvontatoimenpiteitä, sen on ennen niiden toteuttamista ilmoitettava yhteisön verkoston kautta muille jäsenvaltioille ja komissiolle kyseisten toimenpiteiden luonteesta ja soveltamisalasta. Kyseisen jäsenvaltion on lisäksi kuultava yhteisön verkon kautta muita jäsenvaltioita ja komissiota näiden toimenpiteiden luonteesta ja soveltamisalasta, jollei kansanterveyden suojelun kiireellisyys tee kuulemista mahdottomaksi.
3. Kun jäsenvaltion on kiireellisesti toteutettava torjuntatoimenpiteitä tartuntatautien ilmaantuessa tai levitessä uudelleen, sen on mahdollisimman pian ilmoitettava tästä yhteisön verkoston kautta muille jäsenvaltioille ja komissiolle.
Asianmukaisesti perustelluissa erityistapauksissa jäsenvaltiot voivat halutessaan toteuttaa asianmukaisia ehkäisy- ja suojelutoimenpiteitä, joista jäsenvaltiot ovat sopineet yksimielisesti ollen yhteydessä komissioon.
4. Jäsenvaltioiden on kuulemisensa ja saatujen tietojen pohjalta yhteensovitettava keskenään ja yhteistyössä komission kanssa toimenpiteet, jotka ne ovat toteuttaneet tai aikovat toteuttaa kansallisella tasolla.
5. Edellä 1, 2 ja 3 kohdassa tarkoitettuja tietoja ja kuulemista koskevat menettelyt sekä 1 ja 4 kohdassa tarkoitettua yhteensovittamista koskevat menettelyt on määriteltävä 7 artiklassa säädetyn menettelyn mukaisesti.
7 artikla
1. Komissiota avustaa tämän päätöksen täytäntöönpanemisessa komitea, joka muodostuu kahdesta kunkin jäsenvaltion edustajasta ja jonka puheenjohtajana on komission edustaja.
2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.
3. a) Komissio päättää suunnitelluista toimenpiteistä, jos ne ovat komitean lausunnon mukaiset.
b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.
Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä.
8 artikla
Liitettä voidaan muuttaa tai täydentää 7 artiklassa säädettyä menettelyä noudattaen.
9 artikla
Kukin jäsenvaltio nimeää 1 artiklan toisessa ja kolmannessa kohdassa tarkoitetut tahot ja/tai viranomaiset kuuden kuukauden kuluessa tämän päätöksen voimaantulosta ja ilmoittaa siitä komissiolle sekä jäsenvaltioille. Jäsenvaltioiden on julkisesti ilmoitettava, että näin nimetyt tahot ja/tai viranomaiset muodostavat osan tällä päätöksellä perustettua yhteisön verkostoa.
10 artikla
Tämän päätöksen soveltamiseksi jäsenvaltioiden toimivaltaiset viranomaiset ja komissio suosivat yhteistyötä kolmansien maiden ja kansanterveyden alalla toimivaltaisten kansainvälisten järjestöjen ja erityisesti Maailman terveysjärjestön kanssa.
11 artikla
Tämän päätöksen soveltaminen ei rajoita direktiivien 92/117/ETY ja 95/46/EY soveltamista.
12 artikla
1. Tämä päätös ei vaikuta jäsenvaltioiden oikeuteen pitää voimassa tai ottaa käyttöön muita järjestelyjä, menettelyjä ja toimenpiteitä omissa kansallisissa tartuntatautien epidemiologisen seurannan ja valvonnan järjestelmissään.
2. Tämä päätös ei vaikuta jäsenvaltioiden tämän päätöksen soveltamisalalla jo tehdyistä tai myöhemmin tehtävistä kahden- tai monenvälisistä sopimuksista tai yleissopimuksista johtuviin oikeuksiin ja velvollisuuksiin.
13 artikla
Komissio varmistaa jäsenvaltioiden avustamana, että tämä päätös on johdonmukainen muiden asiaan liittyvien yhteisön ohjelmien ja aloitteiden kanssa, joihin kuuluvat kansanterveyden alan toiminnan ohjelmat ja erityisesti tilastotietojen alan puiteohjelma, hallintoviranomaisten välisessä telemaattisessa tietojenvaihdossa toteutettavat yhteisön hankkeet sekä tutkimusta ja teknologista kehittämistä koskeva puiteohjelma, ja viimeksi mainitusta erityisesti sen telematiikkasovellukset.
14 artikla
1. Komissio esittää säännöllisesti Euroopan parlamentille ja neuvostolle yhteisön verkoston toimintaa arvioivia kertomuksia.
2. Ensimmäisessä kertomuksessa, joka esitetään kolmen vuoden kuluessa tämän päätöksen voimaantulosta, kiinnitetään erityistä huomiota niihin yhteisön verkoston osiin, joita olisi parannettava tai mukautettava. Kertomukseen sisällytetään myös komission tarpeellisiksi katsomat ehdotukset tämän päätöksen muuttamiseksi tai mukauttamiseksi.
3. Komissio arvioi yhteisön verkostoa sen jälkeen joka viides vuosi kiinnittäen erityistä huomiota sen rakenteelliseen kapasiteettiin ja tehokkaaseen varojen käyttöön, ja komissio esittää Euroopan parlamentille ja neuvostolle kertomuksen.
15 artikla
Tämä päätös tulee voimaan 3 päivänä tammikuuta 1999.
16 artikla
Tämä päätös on osoitettu kaikille jäsenvaltioille.
Tehty Brysselissä 24 päivänä syyskuuta 1998.

Labels: 12
0